Oscar praat van die bloedige Valentynsdag in eerste TV-onderhoud‘n Skermskoot van die onderhoud met Oscar Pistorius. Oscar Pistorius het in sy heel eerste televisieonderhoud sedert hy op Valentynsdag in 2013 vir Reeva Steenkamp doodgeskiet het, huilend vertel dat hy haar bloed nog ruik en voel. Die eksklusiewe ITV-onderhoud, wat deur die ondersoekende joernalis Mark Williams-Thomas behartig is, is in Pistorius se oom se huis in Waterkloof en die moordhuis in die Silverwoods-landgoed opgeneem en Vrydagaand om 23:00 op M-Net vir Suid-Afrikaanse kykers uitgesaai. Oscar begin die onderhoud deur vol te hou dat hy sy meisie as ŉ inbreker aangesien het. “Ek ruik nog die bloed, ek voel die warmte daarvan op my hande,” sê hy. “Ek verstaan die hartseer van mense wat lief was vir haar en haar mis. Ek voel dieselfde pyn. Ek voel dieselfde haat vir myself. In ongeloof vra ek myself, hoe kon dit gebeur?” Oscar en Reeva het drie maande lank uitgegaan toe sy op 13 Februarie 2013 vir die laaste keer hom gaan besoek het. Oscar se suster, Aimée Pistorius, sê in die onderhoud sy was opgewonde dat haar broer met Reeva uitgaan. “Hulle het gelukkig saam gelyk en goeie chemistry gehad,” sê sy. Oscar verduidelik sy het 18:00 by sy huis opgedaag waarna sy aandete gemaak het. “Sy was vriendelik en het geglimlag, ek kon sien sy was opgewonde. Sy het die tafel mooi gedek. Ons het geëet en ’n ruk lank by die tafel gesit en gesels.” Die twee is daarna slaapkamer toe om televisie te kyk. Hy verduidelik in detail waar hy sy vuurwapen gebêre het, die skuifdeur oopgemaak het en waaiers aangeskakel het omdat dit bedompig was. “Voor ons gaan slaap het, het sy nog gesê ‘Babba come brush you teeth’,” sê hy met ŉ hartseer glimlag. “Voor ek aan die slaap geraak het, het ek haar gevra of sy sal omgee om die skuifdeur toe trek. Ure later is sy dood.” Oscar sê hy het net na 03:00 wakker geword en gesien Reeva het nie skuifdeur na die balkon toegemaak nie. Hy het op sy stompies uit die bed geklim om die deur en gordyn toe te maak. Die kamer was pikdonker. “Reeva was langs my toe ek uit die bed geklim het.” Hy sê hy het ŉ skuifgeluid in sy badkamer gehoor en was bang omdat daar voorheen naby sy huis ingebreek is. “Ek het paniekerig geraak. Ek het vir Reeva gefluister om die polisie te bel en om op die vloer te lê terwyl ek my vuurwapen kry. Ek het aan haar veiligheid gedink.” Hy is sonder sy prostese in die klein gangetjie na die badkamer toe terwyl hy skreeu: “Get out of my house, get the f*** out of my house!”. Toe hoor hy die toiletdeur toeklap. Hy skreeu weer vir Reeva om die polisie te bel. Hy was angsbevange. Hy sien toe die badkamervenster staan oop en hoor ŉ lawaai agter die toe toiletdeur. “Toe ek weer weet het ek vier of vyf skote geskiet. My ore het getuit. Ek het weer na Reeva geskreeu maar kon niks hoor nie.” Hy het teruggeloop na die bed en besef sy is nie daar nie. Hy was eers verlig en het gedink sy het weggekruip, maar sy was nie op die grond nie, ook nie agter die gordyne nie. “My hart het gesink. Ek het nog gedink daar was ŉ indringer in die huis, maar toe besef sy was dalk agter die geslote toiletdeur.” Hy is so vinnig soos wat hy kon op sy stompies na die toilet, maar die deur was gesluit. Hy is terug na sy bed om sy prostese aan te sit. Hy het tevergeefs probeer om die deur oop te skop en met sy skouer te stamp terwyl hy Reeva se naam noem en hardop bid dat dit nie Reeva is nie. Hy gaan kry dan die krieketkolf waarmee hy die deur stukkend slaan en kry Reeva gebuk oor die toilet. “Toe weet ek, ek het haar doodgemaak, sy is dood,” sê hy en begin hardop huil. “Ek wou haar optel, maar kon nie. Ek het die handdoek gegryp. Daar was net bloed orals, net bloed orals, so baie bloed,” waarna hy onbedaarlik huil. Hy sluit dié gedeelte van die 45 minuut lange onderhoud af met verwyt. “Sy was seker badkamer toe om haarself te gaan verlig en toe sy die geskreeu hoor het sy haarself daar toegesluit. Ek het myself al menige keer baie vrae oor klein dingetjies gevra soos waarom ek nie die skuifdeur toegemaak het voordat ek gaan slaap het nie. As dit nie vir iets so klein was nie, was sy dalk nog hier.” Vrydagaand se uitsending was deel van ŉ spesiale Carte Blanche-program. SuperSport sal dit ook weer uitsaai en dit sal later op DStv Catch Up beskikbaar wees. Lees alle vorige berigte oor Oscar Pistorius op Maroela Media.